Usprotiviti se zlu unatoč svemu ili umjetnošću protiv zla

Ubojstva, nasilja i nesreće teme su koje preplavljuju svijet medija. Svakog dana izvještavani smo o zlu koje hara svijetom. Utječu li na nas vijesti koje svakodnevno susrećemo ili smo upravo mi žrtve tih patnji, zlih primisli iskvarenog čovječanstva? U mogućnosti smo pobjeći daleko od svih devijantnosti koje uništavaju svijet pojedinca, čine ga neznatnim i na kraju gase u njemu zadnji tračak nade za sretnim životom.

Načini za bijeg od tmurne svakodnevice brojni su, ali jedan od najsigurnijih bavljenje je umjetnošću. Zatvorimo li vrata svijeta zla, navučemo zavjese i začepimo uši, onemogućimo percipiranje podražaja iz vanjskog svijeta, bit ćemo spremni stvoriti svoj svijet, svijet bez zla i živjeti u njemu sretnim i ispunjenim životom. Unatoč svemu usprotiviti se zlu, moguće je. Ujevićevi visoki jablani govore o takvim pojedincima koji umjetnošću dostižu visine dok je mračno društvo u dolinama. Visokih čela i širokih grudi oni grade svoj svijet koji se protivi svijetu patnje. Jaz između zla i dobra predubok je da bi oni koji su zaglavili u svijetu zla mogli zakoračiti u svijet izuzetnih pojedinaca. Visoki jablani zauvijek će se isticati svojom nedostižnošću, besmrtnošću i svojim uspjehom u usprotivljenju zlu. Svijest o zlu svakim danom raste sve više. Ako joj se u potpunosti predamo, u trenucima teškoće ona će biti ta kap koja će preliti čašu i uništiti našu želju za životom. S druge strane, oni koji imaju i život u unutrašnjem imaginarnom svijetu uma, osigurali su si sklonište za bijeg od svijeta zla.

Stvarati umjetnička djela znači stvarati nove svjetove. Uloga umjetničkog djela otkrivanje je novih putova koji nam omogućuju da zaobiđemo ili se barem na čas sakrijemo od svijeta kojim dominira zlo, da budemo oblaci ili visoki jablani u nebeskim visinama. Umjetnike povezuje ista svijest kao što to i Ujević navodi: „ Mi smo svi prešli iste putove u mraku,/I mi smo svi jednako lutali u znaku/traženja, i svima jednako se dive.“

Glorija Markač, 4.b